FI Euroopan unionin virallinen lehti CE 78/284

(2004/C 78 E/0284)

KIRJALLINEN KYSYMYS E-3438/03

esittäjä(t): Koenraad Dillen (NI) komissiolle

(20. marraskuuta 2003)

Aihe: Berlaymont-rakennuksen kunnostaminen

Brysselissä Schumanin aukiolla (Schumanplein) sijaitsevaa Berlaymont-rakennusta on kunnostettu jo joidenkin vuosien ajan. Asbestin pahasti saastuttama rakennus jouduttiin purkamaan lähes kokonaan.

Voisiko komissio varmasti kertoa, milloin rakennuksen kunnostustyöt saadaan lopullisesti valmiiksi?

Mihin ajankohtaan mennessä työt alun perin ajateltiin saatavan päätökseen?

Minkälainen kustannusarvio tehtiin alun perin rakennusurakasta päätettäessä?

Mitkä eri yritykset lopulta osallistuivat kunnostustöihin?

Tietääkö komissio tällä hetkellä, mitkä ovat Berlaymont-rakennuksen kunnostamisen lopulliset kokonaiskustannukset?

Neil Kinnockin komission puolesta antama vastaus

(20. tammikuuta 2004)

Komissio allekirjoitti 13. marraskuuta 2002 Belgian hallituksen kanssa sopimuksen, joka sisälsi seuraavat toimituspäivämäärät:

— 31. joulukuuta 2003 rakennuksen pääosa (Tower)

— 31. maaliskuuta 2004 komission kokoushuone sekä tulkkauslaitteet (13. kerros)

— 30. kesäkuuta 2004 multimedia-alue (lehdistökeskus).

Vastuu kunnostustöistä on kokonaan Belgian hallituksella (SA Berlaymont 2000 -yhtiöllä).

Viimeisimmissä komission henkilöstön ja hallinnon pääosaston pääjohtajan sekä Belgian valtiovarainministerin Didier Reyndersin välisissä kokouksissa on käynyt selväksi, että töiden edistymisestä huolimatta rakennuksen pääosan (Tower) todellinen toimituspäivä on huhtikuun 2004 lopussa ja komission kokoushuoneen (13. krs) sekä multimedia-alueen toimituspäivä kesäkuun 2004 lopussa. Komissio ilmoitti 16. joulukuuta 2003 järjestetyssä lehdistötilaisuudessa, että rakennuksen toimittaminen tässä aikataulussa antaisi uudelle komission puheenjohtajalle ja asiaankuuluvalle henkilökunnalle mahdollisuuden muuttaa Berlaymont-rakennukseen hyvissä ajoin ennen kuin uusi komissio siirtyy toimistoon 1. marraskuuta 2004. Lisäviivytyksiä ei kuitenkaan voida hyväksyä.

Arvoisa parlamentin jäsen on ehkä tietoinen myös siitä, että Belgian hallitus on velvollinen maksamaan Berlaymont-rakennuksen korvaavien, komission käyttämien rakennusten täydet vuokrakulut 1. tammikuuta 2004 alkaen ja aina siihen asti, kunnes Berlaymont-rakennus on toimitettu. Komissiolle maksetaan lisäksi korvauksia 13. kerroksen (sisältää komission kokoushuoneen) valmistumisen viivästymisestä 1. huhtikuuta 2004 jälkeen. Multimedia-aluetta koskevat samanlaiset sakot, jos sitä ei toimiteta 1. heinäkuuta 2004 mennessä.

Arvio Berlaymont-rakennuksen kunnostuksesta koituvista kustannuksista annettiin komission jäsenen vastauksessa Frank Vanhecken esittämään kirjalliseen kysymykseen E-3439/01 (1). Vastauksessa kunnostuskustannukset oli määritelty 13,1 miljardiksi Belgian frangiksi (324 miljoonaksi euroksi), ja tästä summasta sovittiin Belgian hallituksen ja komission välisessä yhteisymmärryspöytäkirjassa vuonna 1997. Berlaymont 2000 SA -yhtiön vuoden 2000 vuosikertomuksessa (julkaistu kesäkuussa 2001) esittämän kustannusarvion mukaan kunnostuskustannukset olisivat 20,2 miljardia Belgian frangia (500 miljoonaa euroa).

Komission osuus Berlaymont-rakennuksen hankintakustannuksista kunnostuksen jälkeen on sopimuksen mukaan 553 miljoonaa euroa. Summa muodostuu komission osuudesta kunnostuskustannuksista (503,3 miljoonaa euroa) ja rakennuksen arvosta ennen kunnostusta (49,6 miljoonaa euroa). Komissiolla ei kuitenkaan ole yksityiskohtaisia tietoja todellisista ja/tai lopullisista kunnostuskustannuksista, koska nämä tiedot ovat ainoastaan Belgian hallituksen käytettävissä. On kuitenkin selvää, että töiden viivästyminen on lisännyt lopullisia kustannuksia tuntuvasti. Ernst and Youngin komissiolle toimittaman, 16. heinäkuuta 2002 päivätyn raportin mukaan kunnostuksesta aiheutuvat kokonaiskulut voisivat nousta 29,044 miljardiin Belgian frangiin (719 miljoonaan euroon).

Berlaymont-rakennuksen kunnostusta johtaa EuroConstruct-konsortio, johon kuuluu kaksi yhtiötä: Bouygues (Ranska) ja Strabag (Saksa).

(1) EYVL C 160 E, 4.7.2002.